Máte projektový zámer? Pomôžte nám nastaviť podporu pre Malokarpatský región
Plánujete v obci, firme alebo organizácii projekt, ktorý môže pomôcť rozvoju nášho regiónu? Dajte nám o ňom vedieť už teraz.
MAS OZ Malokarpatský región pripravuje stratégiu miestneho rozvoja. Tá určí, na aké oblasti a aktivity sa v našom území v najbližších rokoch zameria podpora z programu LEADER.
Aby stratégia vychádzala zo skutočných potrieb regiónu a nevznikala „od stola“, potrebujeme poznať vaše plány, nápady a projektové zámery.
Čo plánujete?
Možno chcete:
1. zrekonštruovať alebo skrášliť verejný priestor,
1. zlepšiť služby pre obyvateľov,
1. rozšíriť svoje podnikanie,
1. kúpiť nové stroje, technológie alebo vybavenie,
1. vytvoriť novú turistickú či voľnočasovú službu,
1. rozvíjať miestnu výrobu a predaj,
1. podporiť komunitný život,
1. vytvoriť nové pracovné príležitosti,
1. alebo máte úplne iný nápad, ktorý prispeje k rozvoju Malokarpatského regiónu.
Nemusíte mať pripravený hotový projekt. Stačí základná predstava o tom, čo chcete v najbližších rokoch realizovať.
Prečo sa zapojiť?
Zozbierané zámery nám ukážu:
1. o aké typy projektov je v území najväčší záujem,
1. aké investície a aktivity plánujú miestni aktéri,
1. aké budú približné finančné nároky projektov,
1. ktorým oblastiam podpory má stratégia venovať väčšiu pozornosť.
Vaše podnety tak priamo ovplyvnia nastavenie stratégie, budúcej podpory aj výziev MAS OZ Malokarpatský región.
Kto môže zámer predložiť?
Zber projektových zámerov je určený najmä pre:
1. obce, obecné podniky a združenia obcí,
1. malých a stredných podnikateľov,
1. poľnohospodárov, vinárov a miestnych výrobcov,
1. občianske združenia a neziskové organizácie,
1. ďalšie subjekty pôsobiace na území MAS.
Žiadateľ musí mať sídlo alebo prevádzku na území MAS OZ Malokarpatský región.
Aké projekty môžu byť podporené?
Základný rámec programu LEADER je stanovený na národnej úrovni. MAS OZ Malokarpatský región si v rámci svojej stratégie vyberie tie oblasti a aktivity, ktoré najlepšie zodpovedajú potrebám nášho územia.
Miestni poľnohospodári, vinári, spracovatelia a výrobcovia
Rozvoj miestnych poľnohospodárskych a spracovateľských podnikov, ich spolupráca a konkurencieschopnosť. Napríklad nové stroje, zariadenia a technológie, spracovanie, balenie alebo predaj miestnych výrobkov, podnikové predajne či spoločné projekty viacerých subjektov. Patrí sem aj sociálne poľnohospodárstvo.
Podnikanie a služby na vidieku
Vznik a rozvoj podnikania mimo poľnohospodárstva a lesníctva, rozšírenie existujúcich činností, nové služby a pracovné príležitosti. Napríklad remeselné a výrobné činnosti, rôzne služby, agroturistika, vinársky a vidiecky cestovný ruch, ekoturistika, ale aj spolupráca podnikateľov pri rozvoji služieb, cestovného ruchu či spoločného marketingu.
Obce, miestna infraštruktúra, služby a komunitný život
Najširšie zameraná oblasť: miestne komunikácie a verejná infraštruktúra, občianska a technická vybavenosť, voľnočasové a kultúrne služby, inteligentné riešenia pre obce. Priestor majú aj projekty občianskych a neziskových organizácií zamerané na komunitný život, vzdelávanie, kultúru, tradície, ochranu prírody, prácu s mládežou, aktívne starnutie či sociálne začleňovanie.
Spoločné využívanie techniky a zariadení
Spolupráca pri spoločnom využívaní strojov a zariadení pre verejnoprospešné služby: komunálna technika, stroje na údržbu verejnej zelene, zimná údržba miestnych komunikácií a chodníkov a ďalšie zariadenia, ktoré dokáže využívať viacero subjektov v území.
Nemáte ešte hotový projekt? Nevadí
Zber projektových zámerov nie je podaním žiadosti o finančný príspevok ani oficiálnou výzvou MAS.
Nepotrebujete kompletný projekt, presný rozpočet, stavebné povolenie ani ďalšie prílohy.
Stačí, ak viete odpovedať na štyri otázky:
1. Čo chcete realizovať?
1. Kde?
1. Komu bude projekt slúžiť?
1. Aký bude jeho približný rozsah a finančná náročnosť?
Projektové zámery by mali byť reálne uskutočniteľné v rokoch 2027 – 2029. Počet zámerov nie je obmedzený. Ak plánujete viac projektov, uveďte každý samostatne.
Vyplňte projektový zámer
Svoj zámer vložte cez online formulár. Vyplnenie trvá niekoľko minút, nevyžaduje prihlásenie ani prikladanie dokumentov.
https://www.malokarpatskyregion.sk/mate-projektovy-zamer-pomozte-nam-nastavit-podporu-pre-malokarpatsky-region/
Vyplnením formulára nevzniká nárok na finančnú podporu. Získané informácie nám však pomôžu nastaviť stratégiu a budúce výzvy podľa reálnych potrieb nášho územia.
Územie MAS OZ Malokarpatský región
Projektové zámery zbierame z územia 17 samospráv v okresoch Pezinok a Senec: Báhoň, Budmerice, Častá, Doľany, Dubová, Igram, Jablonec, Kaplna, Modra, Píla, Slovenský Grob, Svätý Jur, Šenkvice, Štefanová, Viničné, Vinosady a Vištuk.
Máte otázky?
Kancelária MAS OZ Malokarpatský región
E-mail: info@malokarpatskyregion.sk
Váš nápad môže pomôcť formovať budúcnosť regiónu. Dajte nám o svojom projektovom zámere vedieť.
